Hlina, Alojz, poslanec NR SR (2015-10-06):
Vážený pán predseda, vážené kolegyne, kolegovia, dovoľte mi uviesť tento návrh zákona, ktorý predkladám spoločne s pánom Zajacom a tento návrh zákona predkladáme druhýkrát aj kvôli tomu, aby sme zvýraznili jeho potrebu. A zdá sa, že jeho cesta bude na tejto schôdzi končiť, ale, to je tá zlá správa, ale dobrou správou je, že táto schôdza začala riešiť problémy, na ktoré sme konzistentne dlhodobo aj s kolegom Zajacom upozorňovali. To, čo našim ľuďom robia, tak na to sme fakt dlhodobo upozorňovali a zdá sa, že môžeme skonštatovať, že sme SMER dokopali k tomu, dokopali sme ich, teraz v úvodzovkách, že sa prestal schovávať, zakrývať a naozaj, na tejto schôdzi bol predložený zákon, ktorý čiastočne súvisí aj s týmto naším návrhom zákona. To znamená, že sa bude riešiť úplne katastrofálna situácia, ktorá nastala v spoločnosti, kde desaťtisíce ľudí sa stali finančnými otrokmi a v zásade možno nie málo, ale skoro až sa to všetko sfokusuváva k jednej veľmi vplyvnej a silnej nebankovej spoločnosti, ktorá má veľké zaľúbenie aj v SMER-e a SMER v nej, proste tie veci sú, žiaľ, také a treba ľuďom povedať pravdu. A ja si od toho čiastočne aj sľubujem to, že ľudia; ľudí v zásade, a je to cynické, ale v zásade viacej trápi bolesť vlastného zubu ako hladomor v Sudáne. Čiže čakám a očakávam, že keď ľudia zistia, že za to, že on alebo niekto z jeho rodiny alebo nejaký sused v dedine má problém s úžerníkmi, tak keď budú pomenované veci správnymi menami, tak potom to nadšenie z niekoho opadne. Naozaj a ja teraz budem korektný v tom, ja si nemyslím, vôbec si nemyslím, že všetci ľudia v SMER-e nad tým zakrývajú oči. A dôkazom toho je aj to, že predložili sem zákon poslanci SMER-u, kde sa snažia situáciu riešiť trošku iným spôsobom, ako sa ju snažíme uchopiť my s kolegom pánom Zajacom. My v tomto návrhu hovoríme, že aj tým, ako sa tento parlament správal, nastali situácie, ktoré sú v slušnej Európe nemysliteľné. Naozaj aj tým, ako ignoroval veci, aj tým, ako chlapci, zlatí chlapci z Bratislavy neboli, si nenaštudovali ani, že o čom je ten zákon, keď spotrebiteľské zákony tu boli, tak ani nevedeli, ani dunst nemali o tom, že o čom sú, a pritom tu mala byť zúrivá diskusia. Tu mala byť veľká diskusia, aj na tejto schôdzi mohla byť veľká diskusia na zákone o mediácii, na zákone o alternatívnom riešení sporov. Tu mohla byť veľká diskusia na tú tému, že ako ich ideme riešiť, ako pomôžeme, nebolo nič. Tak jak tu nebola pred piatimi rokmi. Tak ako tu nebola pred piatimi rokmi, keď v réžii SMER-u, v réžii SMER-u sa udiali naozaj obludné veci v zákone o spotrebiteľských úveroch. Vtedajší predseda finančného výboru proste veľmi dobre vedel, veľmi dobre gestoroval celý tento zákon, tak aby proste bolo legálne prísť do kaviarne, dať si kávu a legálne bolo, že ten čašník vám povie, keď ste si vy nepozreli predtým cenník, že k vám prišiel a povedal, že 5-tisíc euro. To je, ja som sa to snažil minule vysvetliť, že pokúsiť sa, že čo sme dovolili v tejto krajine. A naozaj to niekedy tak vyzerá. My sme dovolili to, že niekde, kto si nepozrie cenník, príde do kaviarne, lebo nie vždy si pozeráte, však hádam stojí normálne peniaze tá káva, dali ste si ju a keď ste si vypýtali účet, tak vám čašník povedal: 5-tisíc euro. A keďže funguje niečo také ako zmluvná voľnosť cien, vy ste boli povinní zaplatiť tých 5-tisíc euro. Toto sa stalo! Toto sa naozaj v tejto krajine stalo a dialo a deje ešte, žiaľ, tí ľudia sú silní, veľmi silní, majú vplyv na polícii, majú vplyv na prokuratúre, majú vplyv na politike, ovplyvňuje tu. Ide tu o veľké peniaze, naozaj o veľké peniaze tu ide v tejto veci a za tie peniaze, ma mrzí, že sú niektorí ľudia ochotní urobiť veci, ktoré sa štandardne nerobia, ktoré sa štandardne nerobia. Dneska mi údajne prišlo moje odvolanie, čo som sa odvolával za to, že ma váľali po zemi. Viete, čo mi prišlo? Prišlo mi, že som zmeškal lehotu. Proste mne to bolo vysvetlené, že sa nevedeli s tým ako vysporiadať, lebo je to hanba, že vôbec vzniesli obvinenie, tak sa, že údajne je to vysporiadané, teraz mi to hovorili, že som zmeškal lehotu na podanie odvolania, čo je absolútna hlúposť. Proste ja neviem, do akých krajností vieme a chceme zájsť, hej, kvôli tomu, aby sme, čo potrebujete poslať, niekto potrebuje poslať signál do Humenného? Že bojíte sa? Lebo pozrite, jak vieme s niekým zatočiť? Do Humenného, do Hriňovej, hocikde v zásade. Ľudia, nebojte sa, nie ste na tom tak zle, aby ste tieto veci museli trpieť. Ten zákon, ktorý predložil pán Madej, všetka česť jemu a kolegom, ktorí na tom pracovali, a špeciálne jemu v tejto chvíli chcem naozaj že poďakovať, ale aj pánovi Pellegrinimu, ktorý ešte asi nestratil posledné, tá politika ho nezomlela tak, že sa stal sociálnym monštrom, že do kamery to vie hovoriť, ale vo vnútri to neprežíva tak, ako to je, že keď treba pomáhať, tak pomáhate aj vtedy, keď nesvieti kamera. Čiže áno, pre tú chvíľu treba poďakovať, že to predložili, prajem tomu zákonu, aby sa narodil a porodil v druhom čítaní, aby vám v priebehu prvého a druhého čítania nezavolalo 35 ľudí a ktovie akých, ktovie skade, ktovie akých vplyvných a ktovie akých milých, a pozvú vás na večeru a neviem čo, že či by ste niektoré skutočnosti nevedeli prehodnotiť. Naozaj chcem apelovať, aby ste zostali v tom, čo ste navrhli v prvom čítaní. Ja sa tomu budem naozaj tešiť a môžeme potom povedať, že sme konečne niečo urobili aj pre ľudí. Ak aj tento zákon neprejde, čo predpokladám, že neprejde, ale je dobrý, tak táto schôdza nebola márna z pohľadu toho, že či sa niečo urobilo pre ľudí, alebo tu len sme spievali o tom, jak chceme pomáhať, a pýtali sa, že koľko, za čo sa dá kúpiť hovädzina na guláš, keď pôjdeme niekde do dediny, lebo to už začína byť témou dňa. Témou dňa už začína byť, koľko stoja balóniky, koľko stojí dusík do balónikov, koľko stojí guláš, koľko stojí prenosný stan, to už začína byť téma. Ale ešte stále tu môžeme rozprávať o tom, že ako sa dá pomôcť. Naozaj, ja to budem vyčítať, koľko budem vládať, že tie spotrebiteľské zákony ste odignorovali, tak ako ste ich odignorovali. To bolo z pohľadu toho, to ste nikdy, keby sme to poriadne urobili, tak nikto nemusí ísť variť guláš. Celé voľby nikto nemusí ísť navariť ani liter gulášu. Stačilo v týchto dvoch zákonoch urobiť poriadnu robotu. Náš zákon, zjednodušene, je o jednorazovom a mimoriadnom oddlžení obyvateľstva, predpokladám, že spolupredkladateľ pán Zajac povie o tom niečo obšírnejšie, tak mu aj týmto prenechávam slovo. Ďakujem.